Man in hegtenis vir dwelms | Netwerk24
Man in hegtenis vir dwelms
’n Snuffelhond van Kimberley se K9-eenheid het Vrydagoggend (19/06) gehelp om ’n vermeende dwelmhandelaar van Galeshewe aan te keer.
Eddie, ’n swart labrador, het met sy snuffelvaardighede sowat 3 000 Mandrax-tablette by die 28-jarige verdagte se huis gevind.
Brig. Mohale Ramatseba, polisiewoordvoerder, sê die misdaadintelligensie-eenheid en die K9-eenheid het Vrydag op die man se huis in Lekhelestraat toegeslaan nadat hulle inligting oor die dwelms ontvang het.
Eddie het die dwelms in ’n hokkie agter die huis uitgesnuffel.
Ramatseba sê die waarde van die dwelms beloop sowat R180 000. Die man is by sy huis vir die besit van en handel in dwelms in hegtenis geneem.
Ramatseba het Eddie en die lede van die onderskeie eenhede vir hul optrede bedank, maar gesê dié sukses moet ook aan die mense van Galeshewe toegeskryf word.
“Sonder hul hulp en die inligting wat hulle verskaf het, sou ons nie die oortreder kon vastrek nie. Ons moedig gemeenskappe aan om saam met die polisie te werk sodat ons misdaad uit ons woonbuurte kan verwyder.”
Die verdagte verskyn binnekort in die hof op aanklag van die besit van en handel in dwelms.– Anena Burger